**Название произведения:** “Без һаман да – авыл баласы!”

**Жанр:** “Поэзия”.

**Автор:** Ибрагимова Лилия Илдаровна

Әй, Туган җир, синнән кадерлерәк,

Һәм изгерәк җир, соң, бар микән?!

Кайда яшәп, гомер кичерсәмдә,

Йөрәкнең, син, түрендә икән!

Авылкаем минем, сагындырып,

Бик еш минем төшкә керәсең.

Тормыш мәшәкате белән генә,

Кайтмый торуымны беләсең.

Искә төшә, бик еш, сабый чаклар,

Болын-кырлар, авыл урамы.

Башкасын мин әйтеп тормыйм инде,

Хәтта якын - аның тузаны.

Авыл баласының күңеленә

Һәр күренеш ныклап урнаша.

Еллар узган саен, әнә шулар

Яңаралар хисләр, моң аша.

Язгы сулар ташып аккан чаклар,

Ни хикмәттер, якын күңелгә.

Күңел дәфтәремдә саклыйм барын,

Мин битараф кызый түгел лә!

Шәһәр шавы, ыгы-зыгысында

Көн артыннан көннәр үтелә.

Күңел һаман авыл белән яши,

Вакыт табып, кайтып кителә.

Өй каршының шомырт, сирененең

Бигрәк тәмле, үзгә исләре.

Хәтердә ул, һич тә истән чыкмый

Мәңге онытылмаслык кичләре.

Туган авыл – ул һәркемгә тансык,

Яшәү көчен шуннан аласы...

Кайда яшәп, ниләр майтарсак та,

Без һаман да – авыл баласы!